Document ID: 32001D0548

32001D0548
L 196/26
JURNALUL OFÍCIAL AL UNIUNII EUROPENE
DECIZIA COMISIEI
din 9 iulie 2001
privind constituirea unui comitet în domeniul pensiilor suplimentare
[notificată cu numărul C(2001) 1775]
(Text cu relevanță pentru SEE)
(2001/548/CE)
COMISIA COMUNITĂȚILOR EUROPENE,
având în vedere Tratatul de instituire a Comunităților Europene și, în special, articolele 138 și 140 ale acestuia,
întrucât:
(1)
Comisia Europeană, în Agenda sa privind politica socială din 28 iunie 2000, a propus crearea unui forum pentru pensii, în vederea abordării problemei pensiilor și mobilității cu toți factorii importanți.
(2)
Comisia Europeană, în comunicarea „Spre o piață unică a pensiilor suplimentare” din 11 mai 1999 [COM(1999) 134 final], a susținut ideea înființării unui forum al pensiilor, idee lansată de Grupul la nivel înalt pentru libera circulație și, în consecință, a decis convocarea unui astfel de forum care se va reuni cel puțin de două ori pe an și care va fi format din reprezentanți ai guvernelor, ai partenerilor sociali, ai fondurilor de pensii și, dacă este cazul, ai altor instituții care activează în acest domeniu.
(3)
Parlamentul European a salutat comunicarea Comisiei și înființarea unui asemenea comitet în rezoluția sa privind comunicarea Comisiei „Spre o piață unică a pensiilor suplimentare”,
DECIDE:
Articolul 1
(1) Se constituie pe lângă Comisie un comitet consultativ în domeniul pensiilor suplimentare, denumit în continuare Comitetul consultativ „Forumul pensiilor”.
(2) Forumul pensiilor este format din experți ai administrațiilor naționale, ai partenerilor sociali și ai sistemelor de pensii suplimentare.
Articolul 2
(1) Comisia poate consulta Forumul pensiilor în legătură cu orice probleme și evoluții la nivel comunitar cu privire la pensiile suplimentare.
Forumul pensiilor sprijină în special Comisia pentru găsirea soluțiilor la problemele și obstacolele legate de mobilitatea transfrontalieră a lucrătorilor în cadrul pensiilor suplimentare.
(2) Forumul pensiilor conlucrează, dacă este cazul, cu orice alt organism sau comitet relevant din domeniul politicii sociale și economice.
Articolul 3
(1) Forumul pensiilor este alcătuit din 45 de membri.
(2) Mandatele se alocă după cum urmează:
-
un mandat pentru fiecare stat membru;
-
patru mandate pentru celelalte țări membre ale SEE (un mandat pentru biroul de legătură al Asociației Europene a Liberului Schimb și un mandat pentru fiecare țară implicată);
-
14 mandate pentru partenerii sociali reprezentați la nivelul Comunității;
-
12 mandate pentru fondurile de pensii și alte organisme care activează în acest domeniu:
-
trei mandate pentru Federația Europeană pentru Asigurarea Pensionării (EFRP);
-
câte un mandat pentru fiecare dintre următoarele organisme:
-
Federația Europeană a Fondurilor și Societăților de Investiții (FEFSI);
-
Asociația Europeană a Asiguratorilor Cooperatiști și Reciproci (ACME);
-
Asociația Internațională pentru Asistență Reciprocă (AIM);
-
Comitetul European pentru Asigurări (CEA);
-
Asociația Europeană a Instituțiilor Paritare (AEIP);
-
Asociația Europeană a Instituțiilor de Pensii din Sectorul Public (EAPSPI);
-
Groupe Consultatif des Associations d'actuaires des pays de la CE (GCAACE);
-
Federația Bancară a Uniunii Europene (FBE);
-
AGE (platforma europeană a persoanelor în vârstă).
Articolul 4
Membrii Forumului pensiilor sunt numiți de către Comisie, la propunerea guvernelor statelor membre, a celorlalte țări membre ale SEE, a partenerilor sociali reprezentați la nivelul Comunității și a celorlalte organisme enumerate la articolul 3. Comisia întreprinde toate măsurile necesare pentru a asigura reprezentarea echilibrată a sexelor.
Articolul 5
Mandatul membrilor Forumului pensiilor este de doi ani. Acesta poate fi reînnoit.
La expirarea perioadei de doi ani, membrii Forumului pensiilor rămân în funcție până în momentul în care sunt înlocuiți sau li se reînnoiește mandatul.
În cazul decesului sau demisiei, mandatul unui membru încetează înainte de expirarea perioadei de doi ani. Mandatul unui membru poate înceta și dacă organizația care i-a prezentat candidatura solicită înlocuirea sa.
Membrul este înlocuit pentru restul mandatului.
Membrii nu sunt remunerați pentru funcțiile exercitate.
Articolul 6
Pentru informare, Comisia publică lista membrilor în Jurnalul Oficial al Comunităților Europene.
Articolul 7
Comitetul „Forumul pensiilor” alege un președinte și doi vicepreședinți pentru o perioadă de doi ani. Aceștia sunt aleși cu o majoritate de două treimi din membrii prezenți. Președinția Forumului pensiilor va fi asigurată de reprezentantul serviciilor interesate ale Direcției Generale „Ocupare a forței de muncă și afaceri sociale” până când membrii Forumului pensiilor aleg un președinte.
Articolul 8
Forumul pensiilor poate invita orice persoană cu competențe speciale în ceea ce privește subiectul înscris pe ordinea de zi să ia parte la lucrările sale în calitate de expert.
Experții iau parte la deliberări doar pentru problema pentru care au fost invitați să asiste.
Articolul 9
Forumul pensiilor poate constitui grupuri de lucru.
Articolul 10
(1) Forumul pensiilor se reunește la sediul Comisiei la convocarea acesteia.
(2) Reprezentanții serviciilor interesate ale Comisiei iau parte la întrunirile Forumului pensiilor și ale grupurilor de lucru.
(3) Serviciile Comisiei asigură secretariatul Forumului pensiilor și ale grupurilor de lucru.
Articolul 11
Deliberările Forumului pensiilor se referă la solicitările de aviz formulate de Comisie. Acestea nu sunt urmate de vot.
Atunci când solicită avizul Forumului pensiilor, Comisia poate stabili termenul în care va fi formulat avizul.
Luările de poziție ale categoriilor economice reprezentate se notează în procesul-verbal care se înaintează Comisiei.
Comisia pune la dispoziția tuturor participanților rezultatele deliberărilor, la cererea acestora din urmă.
Articolul 12
Fără a aduce atingere dispozițiilor articolului 287 din tratat, membrii Forumului pensiilor sunt obligați să nu divulge informațiile de care au luat cunoștință prin intermediul lucrărilor Forumului pensiilor sau ale grupurilor de lucru, în cazul în care Comisia informează că avizul solicitat sau întrebarea adresată se referă la o problemă cu caracter confidențial.
În aceste cazuri, la întruniri participă doar membrii Forumului pensiilor și reprezentanții Comisiei.
Articolul 13
Comisia evaluează lucrările și utilitatea Forumului pensiilor în termen de cel mult doi ani de la intrarea în vigoare a prezentei decizii.
Articolul 14
Prezenta decizie intră în vigoare la data adoptării sale.
Adoptată la Bruxelles, 9 iulie 2001.

Labels: 0
9
15